Fakultná nemocnica s poliklinikou F. D. Roosevelta Banská Bystrica

thumb|Pohľad na nemocnicu v júni 2008
thumb|Budova H v roku 2024

**Fakultná nemocnica s poliklinikou F. D. Roosevelta Banská Bystrica** je koncová (pre Banskobystrický kraj), fakultná nemocnica sídliaca v Banskej Bystrici. Je výučbová základňa pre Fakultu zdravotníctva Slovenskej zdravotníckej univerzity. Je nemocnicou štvrtej kategórie a nadregionálneho významu, jej spádová oblasť má približne 660 tisíc obyvateľov. Generálnou riaditeľkou nemocnice je Ing. Miriam Lapuníková, MBA. Od septembra 2020 pôsobila ako dočasná riaditeľka, ministerstvo zdravotníctva odvolalo trojčlenné vedenie nemocnice a vyhlásilo výberové konanie na nového riaditeľa či riaditeľku. Pred zrušením trojčlenného vedenia v ňom pôsobili ako ekonomická riaditeľka Ing. Ivana Sklenková a medicínsky riaditeľ MUDr. Milan Urbáni, MPH.

## Dejiny
Prvá nemocnica v meste vznikla v roku 1820 v dome bývalého mestského kata. Dr. Ľudovít Rajčič v roku 1896 žiadal postaviť novú. Nemocnica však nebola postavená kvôli stavbe harmaneckej železničnej trate cez jej areál. V roku 1899 však mesto rozhodlo o postavení nemocnice na pozemku zvanom Bánoš. Tá bola postavená v rokoch 1900 až 1901 na náklady mesta ako Mestská nemocnica. So 150 posteľami slúžila tiež ako župná nemocnica. Dr. Rajčič bol jej prvým riaditeľom a súčasne primárom. V roku 1918 je nemocnica premenovaná na Štátnu oblastnú nemocnicu. Od roku 1936 do 1945 je riaditeľom a primárom Daniel Petelen, v roku 1945 sa nemocnica rozdelila na dve oddelenia: chirurgicko – pôrodnícke a interné oddelenie. Počas SNP fungovala ako Divízna chirurgická nemocnica pre vojakov 1. Čsl. armády. Americkí Slováci po vojne venovali peniaze na nemocničné prístroje a nástroje a Rooseveltova nadácia prispela na výstavbu nového pavilónu v Štátnej oblastnej nemocnici. Od roku 1947 nesie Rooseveltovo meno, ale už od roku 1954 sa nazýva Nemocnica s poliklinikou. V roku 1951 bol z nemocnice základ Krajského ústavu národného zdravia. Nová nemocnica sa začala stavať v roku 1968. Projektovaná bola pre 1100 postelí. „*Komplex stavieb, odovzdaný do užívania v rokoch 1981-1982, vyjadruje svojim architektonickým a technickým riešením s dominantou monoblokov dospelých, koncepčné ponímanie modernej európskej nemocnice s poliklinikou špičkového typu 70-tych rokov.*“ K názvu z roku 1947 sa nemocnica vrátila až v roku 1991. Meno po americkom prezidentovi je unikátne v strednej Európe) Od roku 2004 je fakultnou nemocnicou, druhou najväčšou v siete Slovenskej zdravotníckej univerzite.

Od 1. januára 1991 bola štátna rozpočtová organizácia v zriaďovateľskej pôsobnosti Ministerstva zdravotníctva SR, od 1.januára 1995 sa zmenila na príspevkovú organizáciu. V roku 2017 bolo určených 20 miliónov eur na opravy nemocnice. Približne 10% príjmov nemocnice tvoria príjmy z podnikateľskej činnosti.

## Prestavba nemocnice
thumb|Búracie práce v decembri 2024
Prípravy na prestavbu nemocnice sa začali už v roku 2020 koncipovaním projektového zámeru. V máji 2021 minister zdravotníctva Vladimír Lengvarský s vedením nemocnice diskutoval o jej budúcej obnove. 12. júna 2023 vláda zaradila výstavbu nemocnice Plánu obnovy a odolnosti SR. 28. septembra 2023 zverejnené verejné obstarávanie na zhotoviteľa stavby novej nemocnice. Hrubá stavba má byť hotová do konca júna 2026 a kompletné ukončenie a začiatok novej prevádzky na konci roka 2029. 771 nových lôžok, 695 štandardných a 76 intenzívnych. Celkovo bude obnova stáť viac ako 354 miliónov eur bez DPH.

Nemocnica bude mať dve časti: severnú a južnú a medzi nimi bude vnútorná cestná komunikácia. V severnej časti bude „parkovanie, edukačné centrum, sídlo administratívy a objekt pre infektologické disciplíny – kožné, infekčné a pľúcne“. Ostatné časti budú v južnej časti areálu. Počet lôžok sa síce zníži, ale zvýši sa ich komfort. Podľa riaditeľky, Miriam Lapuníkovej: „Každá izba bude mať vlastné sociálne zariadenie so sprchou a toaletou a možnosť prístelky pre príbuzného. Zároveň bude možné izbu operatívne upraviť pre potreby dvoch pacientov, pretože niektorí, najmä tí starší, uprednostňujú, keď majú počas pobytu v nemocnici spoločnosť.“ Podľa Lapuníkovej, „To, čo je v chirurgii jednodňová chirurgia, sú v interných disciplínach stacionáre. V novej nemocnici budú úplne inak naddimenzované. Omnoho väčšie bude pracovisko intervenčnej rádiológie a bude mať aj svoj vlastný stacionár. ... Operačné sály dimenzujeme tak, že do budúcna rátajú s väčšou mierou robotizácie. Úroveň digitalizácie v nemocnici sa výrazne zvýši.“

Prestavba zmení aj logistiku areálu. Podporné služby budú prichádzať z juhu, akútni pacienti z východu, ostatní pacienti a zamestnanci zo severu. Prestavba má zároveň zabezpečiť 1100 parkovacích miest. Súčasťou prestavby nie je ambulantný blok, ani oddelenie psychiatrie, ktoré je v starom areáli. To by však tiež malo prejsť prestavbou financovanou z Plánu obnovy.

Vo februári 2025 boli už dokončené všetky búracie práce. Pokračovalo sa stavbou do hĺbky.

## Činnosť
thumb|Pohľad na nemocnicu v októbri 2007
K 31. decembru 2017 boli medzi organizačnými jednotkami nemocnice:
* 15 kliník 
* 10 oddelení lôžkovej časti
* oddelenie urgentného príjmu
* 88 špecializovaných ambulancií vrátane 11 ambulancií urgentného príjmu
* 7 pracovísk SVALZ 
* nemocničná a verejná lekáreň
* ubytovacie zariadenie a materská škôlka

K 31. decembru 2017 nemocnica disponovala s 901 lôžkami a 15 lôžkami na dennom psychiatrickom stacionári LÚČ. Za rok 2017 prepustila 39 875 pacientov ukončením hospitalizácie. V ambulantnej časti došlo k 478 092 návštevám. Priemerný počet zamestnancov k 31. decembru 2017 dosahoval 2 248. Počas roku 2017 v nemocnici vykonalo stáž 565 študentov, z toho 92 z lekárskych fakúlt a 473 z nelekárskych. Domovské inštitúcie študentov sú zo Slovenska aj z Česka.

V roku 2017 bola v hodnotení Inštitútu INEKO hodnotená ako tretia najlepšia na Slovensku v kategórii veľké nemocnice. Spolu so susednou Detskou fakultnou nemocnicou s poliklinikou je najväčším zamestnávateľom kraja s viac ako 2500 zamestnancami. Podľa hodnotenia INEKO v roku 2018 bola nemocnica najlepšia štátna v rámci Slovenska. Bola to prvá výhra FN FDR. Najlepším ukazovateľom nemocnice je jej otvorenosť voči verejnosti.

V hodnotení INEKO v roku 2020 (založeného na dátach z rokov 2016 až 2019) nemocnica získala titul nemocnica roka v kategórii veľké nemocnice. Je to už tretí krát po sebe, pričom má „v priemere najkomplikovanejších pacientov“ na Slovensku.

## Atentát na Roberta Fica

15. mája 2024 bol premiér SR Rober Fico letecky prevezený do nemocnice po tom, čo bol postrelený na zasadnutí vlády v neďalekej obci Handlová.

## Referencie

## Iné projekty

## Externé odkazy
* Oficiálna stránka nemocnice 
* Nemocnica na portáli Finstat.sk

Kategória:Nemocnice na Slovensku
Kategória:Fakultné nemocnice na Slovensku
Kategória:Slovenská zdravotnícka univerzita v Bratislave
Kategória:Organizácie v zriaďovateľskej pôsobnosti Ministerstva zdravotníctva Slovenskej republiky
Kategória:Stavby v Banskej Bystrici
Kategória:Organizácie v Banskej Bystrici